বছরের শুরুতেই নওগাঁয় প্রাথমিক স্কুল, মাধ্যমিক ও মাদ্রাসার শিক্ষার্থীদের বিনামূল্যে সরকার থেকে বই প্রদান করা হয়। এনসিটিবি’র অনুমোদন ব্যতিত পাঠ্য তালিকায় অন্য কোন বই ব্যবহার করা যাবে না। কিন্তু এক শ্রেণীর অসাধু শিক্ষকরা বিভিন্ন প্রকাশনী কোম্পানীর কাছ থেকে মোটা অংকের কমিশন নিয়ে নোট, গাইড বই কিনতে শিক্ষার্থীদের উদ্বুদ্ধ করছেন বলে অভিযোগ উঠেছে। ফলে বইয়ের দোকানে হুমড়ি খেয়ে পড়েছেন শিক্ষার্থীরা। প্রকাশ্য এসব নোট গাইড বই বিক্রি করা হলেও প্রশাসনিকভাবে নেয়া হচ্ছেনা কোন ব্যবস্থা। শিক্ষার মানোয়ন্নন এবং শিক্ষার্থীদের মেধার বিকাশ ঘটাতে নোট ও গাইড বইয়ের ব্যবহার বন্ধে প্রশাসনের দ্রুত পদক্ষেপ নেয়া প্রয়োজন বলে মনে করেন সচেতন মহল।দোকানে দোকানে সাজানো আছে নিষিদ্ধ নোট ও গাইড বই। সব বিষয়ে, সব শ্রেনীর নোট, গাইড এখন বাজারে পাওয়া যাচ্ছে। সৃজনশীল পদ্ধতিতে পর্যাপ্ত প্রশিক্ষিত শিক্ষক গড়ে না উঠায় ব্যবসা পেতে বসেছে বিভিন্ন প্রকাশনা সংস্থা। বিদ্যালয়গুলোর কিছু অসাধু শিক্ষক প্রকাশনী কোম্পানি থেকে মোটা অংকের কমিশন নিয়ে তাদের পছন্দের গাইড বই কিনতে প্ররোচিত করছে শিক্ষার্থীদের। আর ডোনেশন নেয়া শিক্ষকরা তাদের নির্ধারিত গাইড বই কেনার জন্য শ্রেণীকক্ষে শিক্ষার্থীদের জানিয়ে দেন এবং ক্লাস রুটিনের নামে প্রকাশনী কোম্পানির একটি কার্ড দেয়া হয় বলে অভিযোগ পাওয়া গেছে। এছাড়া প্রতিষ্ঠান থেকে বুকলিষ্টও (বইয়ের তালিকা) সরবরাহ করা হয়। অসাধু শিক্ষকরা কমিশনের বিনিময়ে তাদের পছন্দের প্রকাশনা সংস্থার সাথে চুক্তি হওয়ায় নোট গাইড সরবরাহ হচ্ছে বইয়ের দোকানে। শিক্ষকদের বলে দেয়া ওইসব নোট গাইড কিনতে বাধ্য হচ্ছেন অভিভাবকরা। প্রকাশকদের সঙ্গে শিক্ষকদের যোগসাজসের বিষয়টি এখন যেন ওপেন সিক্রেট। বর্তমানে শিক্ষা ব্যবস্থা গাইড বই আর কোর্চিং নির্ভর হয়ে পড়েছে।